Ovenpå onsdagens nyhed om at Vendsyssel FF har afbrudt samarbejdet med cheftræner Johnny Mølby og assistenttræner Henrik Larsen er navnene på deres afløsere nu blevet offentliggjort. Der er tale om Lasse Stensgaard og David Klit Olsen der tiltræder som henholdsvis chef- og assistenttræner i 1. divisio0ns-klubben fra dags dato. Lasse Stensgaard er forhenværende assistenttræner i AaB. Her blev han og Allan K. Jepsen i slutningen af juni afløst af de klublegenderne Rasmus Würtz og Thomas Augustinussen og nu skal han så indtage cheftrænerrollen i Vendsyssel FF. Den nyudnævnte assistenttræner David Klit Olsen er ligeledes tidligere AaB-træner. Han kommer fra en stilling som U/19-træner i klubben. - Jeg er rigtig glad og stolt over, at vi som klub har kunnet tiltrække et ungt talentfuldt trænerteam som Lasse Stensgaard og David Olsen. Begge trænere kommer med erfaring fra højeste niveau og med masser af erfaring indenfor talentudviklingen – og så kommer de ikke mindst med masser af ”sult” og ærgerrighed efter at gøre en forskel, udtaler bestyrelsesformand Jacob Andersen i en pressemeddelelse. Det nye træner-makkerpar skal nu stå i spidsen for Vendsyssel FF's sidste to kampe i denne sæson inden en ny sæson venter på den anden side af sommerferien. En sæson hvor det erklærede mål er igen at rykke op i Superligaen og etablere sig som et top 10-hold i Danmark. - Det tror vi på, at Lasse og David er de rette til at indfri, udtaler Jacob Andersen.
Lasse Stensgaard og David Olsen er det nye træner-makkerpar i Vendsyssel FF.